टेस्ट से पहले शॉट चयन पर मेहनत करनी होगी : रैना  
रैना ने आखिरी दो वनडे मैचों में अपने शॉट चयन पर निराशा जताते हुए कहा है कि टेस्ट शृंखला से पहले उन्हें इस पहलू पर मेहनत करनी होगी।
भारत के कार्यवाहक कप्तान सुरेश रैना ने आखिरी दो वनडे मैचों में अपने शॉट चयन पर निराशा जताते हुए कहा है कि सोमवार से शुरू हो रही टेस्ट शृंखला से पहले उन्हें इस पहलू पर मेहनत करनी होगी।  रैना ने कहा, मुझे चौथे और पांचवें वनडे में लंबी पारी खेलनी चाहिए थी। 10-15 गेंद खेलने के बाद अपने शॉट्स लगाने चाहिए थे। रैना पांचवें वनडे में चौथी गेंद पर आउट हो गए। भारत यह मैच सात विकेट से हार गया। तीसरे और चौथे वनडे में भी वह क्रमश: 3 और 10 रन ही बना सके।  उन्होंने कहा, मैंने पहले दो मैच में अच्छी बल्लेबाजी की, लेकिन आखिरी तीन में जल्दबाजी में आउट हो गया। मैं ज्यादा समय नहीं बिता सका। उम्मीद है कि टेस्ट मैचों से पहले अपने कोचों और सीनियर्स के साथ नेट पर अच्छा अभ्यास कर सकूंगा। इससे पहले टेस्ट से पूर्व लय हासिल कर लूंगा।  रैना ने पांच वनडे में 20.50 की औसत से 82 रन बनाए। उन्होंने हालांकि कहा कि कप्तानी के दबाव या अत्यधिक क्रिकेट से उनकी बल्लेबाजी प्रभावित नहीं हुई है। रैना ने कहा, यह कोई बहाना नहीं है। मैंने आखिरी दो मैचों में दो खराब शॉट खेले। निचले क्रम पर उतरने पर अक्सर ऐसा होता है।  उन्होंने कहा, मैंने तय किया था कि यदि गेंदबाज फुललैंग्थ गेंद फेंकता है, तो मैं कवर्स में खेलूंगा। मैंने सकारात्मक होकर खेलने की कोशिश की। मैं अब इस तरह से शॉट से बचने की कोशिश करूंगा। उन्होंने कहा कि अत्यधिक क्रिकेट उनके लिए कोई मसला नहीं है, क्योंकि देश के लिए खेलना उन्हें बहुत पसंद है।  रैना ने कहा, जब तक मैं देश के लिए खेल रहा हूं, तो हर तरह का क्रिकेट, टी-20, वनडे या टेस्ट खेलने को तैयार हूं। जब मैं सोने जाऊं, तो मुझे अपने प्रदर्शन पर संतोष होना चाहिए। रैना ने इस बात से इनकार किया कि उछालभरी पिचों पर शॉर्ट पिच गेंदें भारतीय बल्लेबाजों के लिए घातक रही।  उन्होंने कहा, रोहित और विराट ने अच्छी बल्लेबाजी की। इससे पहले एंटीगा में शिखर और पार्थिव ने अच्छी पारियां खेली थीं। उन्होंने मैन ऑफ द सीरीज रोहित शर्मा की तारीफ करते हुए कहा, रोहित ने जबर्दस्त बल्लेबाजी की। वह टेस्ट क्रिकेट के लिए तैयार लग रहा है और उम्मीद है कि टेस्ट टीम में वापसी करेगा।